Balsasa kriĉostrigo

La Balsasa kriĉostrigo (Megascops seductus) estas mezgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. Ĝi estas mezgranda kriĉostrigo loĝanta en limigita areo de pacifika Meksiko.

Taksonomio kaj sistematiko
La Balsasa kriĉostrigo estas monotipa.

Aspekto
La Balsasa kriĉostrigo estas inter la pli grandaj membroj de la genro Megascops; ĝi longas 24 ĝis 27 cm kaj pezas inter 150 kaj 174 g. Ĝia vizaĝdisko estas grizbruna kun brunetaj markoj kaj pli malhela rando. Ĝiaj "orelaj" tufoj estas mallongaj. Ankaŭ la krono kaj supraj partoj estas grizbrunaj; la krono havas pli malhelajn striojn kaj la supraj partoj havas rozecan ruĝecon kaj malhelajn striojn kaj aliajn markojn. La fermita flugilo montras du bendojn de blankecaj makuloj. La subaj partoj estas pli palaj ol la supraj partoj kaj havas mallarĝajn malhelajn striojn kaj malfortan vermikulecon.. Egan, S. (2020). Schulenberg, T. S. (eld.). "Balsas Screech-Owl (Megascops seductus), version 1.0". Birds of the World rete. Cornell Lab of Ornithology, Ithaca, NY. doi:10.2173/bow.basowl.01. Alirita la 4an de Aŭgusto, 2021. 

Distribuado kaj habitato
La Balsasa kriĉostrigo estas endemia de interna sudokcidenta Meksiko. Ĝia teritorio centriĝas ĉirkaŭ la valo de la rivero Balsaso de suda Jalisco sudorienten ĝis centra Guerrero. Ĝi loĝas en aridaj malfermaj kaj duonmalfermaj areoj kiel ekzemple falfoliaj arbaroj kun kaktoj, dorna arbaro kaj sekundaraj arbaroj. Ĝi ankaŭ troveblas en tropikaj veprejoj kaj ĉe la randoj de kultivataj areoj. Laŭ alteco ĝi varias de 600 ĝis 1 500 m.

Kutimaro
Manĝado
Kiel plej multaj aliaj kriĉostrigoj, la Balsasa kriĉostrigo estas noktema. Ĝiaj ĉasmetodoj ne estas priskribitaj, sed ĝia dieto ŝajne inkluzivas insektojn, aliajn artikulojn kaj malgrandajn vertebrulojn.

Reproduktado
Tre malmulte oni scias pri la reprodukta fenologio de la Balsasa kriĉostrigo. Oni supozas, ke ĝi nestas en kavaĵoj en arboj kaj kaktoj kiel aliaj de sia genro.

Voĉo

Ambaŭ seksoj de la Balsasa kriĉostrigo prezentas teritorian kanton priskribitan kiel "sufiĉe laŭta serio de raŭkaj notoj akcelantaj al trilo (ritmo de 'resaltanta pilko'), buk-buk-bokbokbobobobrrrrrr". Ebla aminduma kanto estas "serio de raŭkaj, kriegantaj 'henaj' triloj".

Statuso
La IUCN taksis la Balsasan kriĉostrigon kiel Malplej Zorgigan. Ĝis 2014 ĝi estis konsiderata Preskaŭ Minacata. Tamen, ĝia populacio estas nekonata kaj oni suspektas, ke ĝi malpliiĝas pro habitatperdo kaj degenero de vivmedio.

 Referencoj 

 "National Geographic"  Field Guide to the Birds of North America 
Handbook of the Birds of the World Vol 5, Josep del Hoyo editor, 
"National Audubon Society" The Sibley Guide to Birds, de David Allen Sibley, 

 Eksteraj ligiloj 

Fotaro  VIREO

Kategorio:Strigedoj
Kategorio:Birdoj de Meksiko